  Анжелика Тихонова корреспондент 1-тӥ инвожоозь Удмуртиысь егитъёс Андрей Дементьев нимо «Поэзия Победы» огъяросси конкурсэ пыриськыны быгато. Со сярысь Ижкар администрацилэн пресс-службаез ивортэ. Егит кылбурчиослы конкурсэз Вормон музей радъя. Вожвылъяськон Кылбуретлэн калыккуспо нуналаз, 21-тӥ южтолэзе, ужзэ мытӥз. Жюриен кырӟанъёслы кылбур гожъясь Александр Шаганов кивалтэ. Пыриськисьёслы батырлык сярысь, адямиослэн ож аръёсы шӧдонъёссы но сюлмаськонъёссы сярысь, Быдӟым Вормон понна тау карон сярысь кылбуръёссэс келяны ӵекто. Ужъёс Быдӟым Атыкай ожысь нимаз геройёслы, фронтовикъёслы, фронт мышкын тыршемъёслы но соослэн семьяоссылы сӥземын луыны быгато. Конкурс куинь номинациосъя ортче – 11-13 аресъем но 14-17 аресъем дышетскисьёслы, озьы ик 18-25 аресъемъёслы. Вожвылъяськонэ пыриськон понна .  Йылпумъянъёс 16-тӥ инвожое тодмо луозы. Вормисьёсты пусъён 16-тӥ пӧсьтолэзе Вормон музейын ортчоз но Андрей Дементьевлэн вордӥськем нуналэзлы тупатэмын луоз. Вормисъёслэсь тужгес усто ужъёссэс Вормон музейлэн нимлыко сайтаз но мерлыко вотэсъёсысь огинъёсаз, озьы ик Россиысь тодмо газет-журналъёсын поттозы. Котькуд номинациын вормисьёс Вормон музейлэсь кузьымъёс басьтозы. Конкурслы йылпумъянъёсъя тужгес усто кылбуръёсын бичет поттэмын луоз. Ватсан «Поэзия Победы» конкурс Быдӟым Вормонлы 74 ар тырмонлы сӥземын. 2018-тӥ арысен вожвылъяськон Андрей Дементьевлэсь нимзэ нуллэ. Тодмо кылбурчи, СССР-лэн Кун премиезлэн лауреатэз, СССР-ысь гожъяськисьёслэн огазеяськонзылэн ёзчиез Андрей Дементьев конкурслэн жюриезлэн нырысетӥ тӧроез вал. Кылем арын вожвылъяськонэ Россиысь, Белорусиысь, Латвиысь но Украинаысь 300-лэсь трос егит гожъясьёс пыриськизы. Тодэ вайытом, Удмуртиын 2019-тӥ арын удмурт кылын тужгес кужмоез чеберлыко литература ужлы вожвылъяськон мынэ.  Тегъёс: Москва егитъёс Удмуртия Мерлык БыдӟымАтыкайож кылбурет  